b'\n_START_ARTICLE_\nJohannes Liechtenauer\n_START_PARAGRAPH_\nJohanesas Liechtenaueris (kartais Johanesas Lichtenaueris, vok. Johannes Liechtenauer, Johannes Lichtenauer) \xe2\x80\x93 XIV a. Vokietijos fechtavimo meistras. Manoma, kad gim\xc4\x97 XIV a. prad\xc5\xbeioje ar viduryje, galb\xc5\xabt Lichtenau mieste (Bavarija)._NEWLINE_Apie J. Liechtenauer\xc4\xaf ir jo sistem\xc4\x85 i\xc5\xa1lik\xc4\x99 ma\xc5\xbeai \xc5\xbeini\xc5\xb3, daugiausia i\xc5\xa1 jo mokini\xc5\xb3 traktat\xc5\xb3. Pagal N\xc3\xbcrnberger Handschrift GNM 3227a autori\xc5\xb3 Liechtenaueris buvo didelis neistras, kuris po daugel\xc4\xaf \xc5\xa1ali\xc5\xb3 studijuodamas fechtavimo men\xc4\x85. V\xc4\x97lesniuose XV a. traktatuose minima Liechtenauerio draugija (Gesellschaft Liechtenauers), kuri\xc4\x85 sudar\xc4\x97 grup\xc4\x97 fechtavimo meistr\xc5\xb3, laikiusi\xc5\xb3 save Liechtenauerio mokiniais ir pasek\xc4\x97jais, skleid\xc5\xbeian\xc4\x8diais jo mokym\xc4\x85. Liechtenauerio draugijos pavadinim\xc4\x85 min\xc4\x97jo Paulus Kal po 1460 m., kuris galb\xc5\xabt nustotas naudoti XV a. pabaigoje, kai i\xc5\xa1kilo \xc5\xa1v. Marko brolija._NEWLINE_Liechtenauerio mokymas i\xc5\xa1 dalies i\xc5\xa1liko rimuotuose kupletuose, kurie, sp\xc4\x97jama, buvo specialiai padaryti neai\xc5\xa1kiais, kad nepa\xc5\xa1v\xc4\x99stieji nesugeb\xc4\x97t\xc5\xb3 i\xc5\xa1 j\xc5\xb3 mokytis, ir kartu buvo mnemonin\xc4\x97s priemon\xc4\x97s, padedan\xc4\x8dios suprantantiesiems i\xc5\xa1mokti apra\xc5\xa1ytus veiksmus. Liechtenauerio sistema tapo taip vadinamos Voki\xc5\xa1kosios fechtavimo kalavijais mokyklos prad\xc5\xbeia. J\xc4\x85 XV a. tobulino ir papild\xc4\x97 (ir apra\xc5\xa1\xc4\x97 fechtavimo vadovuose) meistrai Hanko D\xc3\xb6bringer, Sigmund Ringeck, Peter von Danzig ir kt., XVI a. \xe2\x80\x93 Paulus Hector Mair ir Joachim Meyer. Tuo metu kiekvienas save gerbiantis fechtavimo meistras prisistatydavo kaip Liechtenauerio tradicijos pasek\xc4\x97jas, nors kartais ry\xc5\xa1ys su Liechtenaueriu b\xc5\xabdavo itin menkas ar j\xc5\xb3 stilius ai\xc5\xa1kiai prie\xc5\xa1taravo Liechtenauerio mokymo principams._NEWLINE_Jau Liechtenauerio laikais mokydavo fechtuotis ne vienu, o keletu ginkl\xc5\xb3 (dvirankiu kalaviju, kalaviju ir kum\xc5\xa1tiniu skydu, durklu, kovos peiliu) ir be ginklo, su \xc5\xa1arvais ir be j\xc5\xb3. Kartais mokydavo ir kautis raitus.'